Norge har vært representert i de amerikanske sørstatene siden 1906, den gang ved det honorære norske visekonsulat i New Orleans, mens stasjonen i Houston ble etablert i 1977. Generalkonsulatet leide i en årrekke kontor i American General Center i Neartown i Houston. I 2008 ble det annonsert planer om etablering av et eget bygg for norske interesser i Houston, kalt «Norway House». Bygget ble innviet av næringsminister Trond Giske i 2010. Norway House huser også The Norwegian-American Chamber of Commerce (NACC), Innovasjon Norge, NORWEP samt et større inkubasjonskontor for norske gründere i byen.